חיים זנדברג

חיים זנדברג (נולד ב-24 באוגוסט 1963 בחיפה) הוא משפטן ישראלי,  פרופסור למשפטים, מומחה ומרצה לדיני מקרקעין ודיני קניין בפקולטאות למשפטים של המכללה למנהל, האוניברסיטה העברית בירושלים ואוניברסיטת תל אביב.

ביוגרפיה
נולד וגדל בחיפה. בוגר בית הספר הריאלי העברי. את שירותו הצבאי עשה בחיל המודיעין. כיום משמש כשופט (במיל.) ביחידת בתי הדין הצבאיים באזור יהודה ושומרון. סיים לימודי תואר ראשון במשפטים בהצטיינות מהאוניברסיטה העברית בירושלים בשנת 1990. אחריהם המשיך במסלול ישיר לדוקטורט בהנחיית פרופ' יהושע ויסמן. במסגרת זו קיבל תואר שני במשפטים בשנת 1995 ותואר שלישי בשנת 1999.

במהלך לימודיו זכו חיבוריו בפרסי הקרן ע"ש אהרון ויוסף בן שמש (1990), הקרן ע"ש משה דוכן (1991) ופרס בנק טפחות (1992). עבודת הדוקטורט שלו זכתה בפרס מרכז יצחק רבין לחקר ישראל (2000).

במהלך לימודיו שימש מרצה גם באוניברסיטת חיפה (1994–1996) ובמרכז האקדמי למשפט ולעסקים ברמת גן (1997–1998). בשנת 2002 שימש מרצה מן החוץ באוניברסיטת בר-אילן, ומשנת 2005 לימד במכללת שערי משפט.

התמחה במשרד עורכי הדין אפרים אברמזון ושות' בירושלים. חבר לשכת עורכי הדין מאז שנת 1991. עד שנת 2002 עבד כעורך דין במסגרת משרד עורכי דין מרדכי ברקוביץ' בירושלים. כיום מייעץ לגופים מוסדיים ולעורכי דין.

בשנת 1999 הצטרף לסגל הפקולטה למשפטים של המסלול האקדמי המכללה למינהל בו החל ללמד בשנת 1996 ומאז הוא משמש בו כחבר סגל מן המניין. עמד בראש תחום ההתמחות  במשפט אזרחי ובמשפט מסחרי של הפקולטה והיה המנהל האקדמי של תוכנית התואר השני ועורך כתב העת של הפקולטה - "המשפט". בשנת 2002 מונה לשופט בבית הדין המשמעתי העליון של המכללה. משנת 2001 מלמד קורסים בדיני הקניין גם בפקולטה למשפטים באוניברסיטה העברית ומשנת 2012 - גם בפקולטה למשפטים של אוניברסיטת תל אביב.

כמשפטן מומחה בתחום הקניין והמקרקעין הוא מכהן מאז שנת 2003 כיושב ראש ועדת הערר על בחינות מועצת שמאי המקרקעין.

בשנת 2005 מונה על ידי משרד הפנים ליושב ראש הוועדה לקביעת הגבולות בין מועצה אזורית גזר לבין העיר המאוחדת מודיעין-מכבים-רעות. בשנים 2010–2011 היה נציג ציבור בוועדה הממשלתית-ציבורית לבחינת המדיניות הקרקעית לניהול הקרקע החקלאית הנכללת בגדר מקרקעי ישראל.

כיהן כחבר המועצה להשכלה גבוהה (מל"ג) ה-12 ועמד בראש ועדת המשנה של המועצה לתחומי המשפט ומדעי החברה. כמו כן היה חבר הוועדה לבדיקת ההיתכנות של קיום לימודים לקראת תואר ראשון (LL.B.) בשפה האנגלית ועמדתו לפיה אין מקום להתיר לימודים אלה התקבלה על ידי המועצה.

משנת 2015 מכהן כיו"ר הצוות הבין-משרדי המלווה את עבודת הגף להערכת תארים אקדמיים מחו"ל, משרד החינוך.

ב-6 בנובמבר 2016 פורסם שמו ברשומות כמועמד לכהונת שופט בבית המשפט העליון.

משפחתו 
זנדברג נשוי לד"ר חיה זנדברג, שופטת בבית המשפט המחוזי בירושלים ולשעבר מנהלת המחלקה האזרחית בפרקליטות המדינה, ולהם ארבע בנות.

מספריו
 הסדר זכויות במקרקעין בארץ-ישראל ובמדינת ישראל, המכון למחקרי חקיקה ולמשפט השוואתי שליד הפקולטה למשפטים באוניברסיטה העברית והמכון לחקר שימושי קרקע של הקרן הקיימת לישראל, 2001.
 פיקוח ציבורי על מגזר הצדקה, רמות-אוניברסיטת תל אביב, 2003.
 מקרקעי ישראל: ציונות ופוסט ציונות, המכון למחקרי חקיקה ולמשפט השוואתי שליד הפקולטה למשפטים באוניברסיטה העברית, 2007.
 פירוש לחוקי היסוד - חוק יסוד: מקרקעי ישראל, הפקולטה למשפטים, האוניברסיטה העברית בירושלים, 2016
 Land Law and Policy in Israel - A Prism of Identity (Indiana University Press 2022)

קישורים חיצוניים 

 האתר הרשמי של  פרופסור זנדברג

הערות שוליים

בוגרי בית הספר הריאלי
בוגרי האוניברסיטה העברית בירושלים: משפטים
בעלי תואר דוקטור מהאוניברסיטה העברית בירושלים
סגל המסלול האקדמי המכללה למינהל: משפטים
סגל המרכז האקדמי למשפט ולעסקים: משפטים
ישראלים שנולדו ב-1963